Die künigin heimlicher, weise
berufet all goltschmit der ganzen state
und ließ sie auf das künstlichst machen
ein tisch aus lauter golde,
Darzu von golt allerlei speise,
ganz höflicher art, schon nach allem rate.
als der könig nach disen sachen
heim kam und eßen wolde,
Bereit man den golttische,
darauf war gulden brot, vögel und fische
künstlich.
der könig frölich wure
und lobt des werkes kunste;
aber doch zuletzt des hungers inbrunste
vexieret sein nature,
hieß im zu eßen bringen.
die frau bracht mer speis von guldenen dingen,
der küng sprach zornig ser:
»bring speis! es hungert mich!
golts darf ich ietz nicht mer!«